A-mɔth 4
Luk mään Tha-mɛ-ria
1
“Liɛŋɛ riet ti̱ti̱,
yɛn näc Ba-can,
ti̱n te pääm Tha-mɛ-ria,
ti̱n yɔaŋkɛ ga̱y, kä dɔanykɛ
kɛ kä piny,
ti̱n löŋkɛ cɔwkiɛn i̱,
‘Nöŋɛ kɔ kɔaŋ mi mathkɔ.’
2
Ci kuäär ni Kuoth Nhial rɔ yac
kɛ ciaŋ gɔɔyädɛ in ɣɛl
rɔ i̱,
ɛpuc bi gua̱a̱th dhil ben,
mi ba yɛ buath raar
kɛ ti̱i̱tni,
kä ba nyintiɛtnikun buɔth
kɛ gɔɔri.
3
Yɛn diaal bia wä raar ɛ wirwir,
kɛ kuil pa̱a̱ny wec.
Kä ba yɛ wä yuɔr kä Ɣar-mon,”
ci Kuoth Nhial ɛ lar inɔ.
Thil cärä I-thɛ-rɛl
4
“Bia kä Beth-ɛl kä la̱tdɛ
dueerkun thi̱n,
bia kä Gil-gal kä repɛ
kɛ thi̱n bä.
Kä nööŋɛ luurikun ni ciaŋ
kɛ runwaŋ,
kä nööŋɛ wa̱l wa̱a̱likun ni ciaŋ
kɛ diɔ̱ɔ̱k ni̱ni.
5
Kä muɔcɛ rɔ̱ kɛ luuri tɛthä lɔaac
kɛ buɔl jurayä mi tekɛ thuɔp,
ala muc Kuɔth,
kä liakɛ rɔ kɛ luuri ti̱n thöpɛ
kɛ lɔcdun,
kä la̱tdɛ kɛ naath.
Kɛ ɣöö ɛ jɛn min nhɔk yɛn
ɛ lö gaat I-thɛ-rɛl,
ruac ni Kuäär ni Kuoth Nhial.
6
“Ɣän cä rɛ̈kun diaal nöŋ buɔth,
kɛnɛ thil kä mi camkɛ
ciëëŋnikun,
kä ŋotdɛ /cia luny kä ɣä,”
ruac ni Kuoth Nhial.
7
“Ɣän cä yɛ pën nhiaal,
guäth in ci duɔth ni päth
da̱ŋ diɔ̱k kä gua̱a̱th ŋër,
la jakä jɛ kä dɛ̈m rɛɛk kɛl,
guäth in pënä jɛ dɛ̈m rɛɛk in dɔ̱ŋ,
la dɛmɛ kakä kɛl,
guäth in kööt kak in
/känɛ demikä.
8
Leny ji̱ rɛ̈kni rɛw kiɛ diɔ̱k rɔ̱
rɛɛk dɔ̱diɛn,
kɛ ɣöö deekɛ rɔ̱ wä ma̱th
pi̱ thi̱n, kä /cikɛ kayŋua̱a̱k,
kä ŋotdɛ /cia luny kä ɣä,”
ruac ni Kuoth Nhial.
9
“Cä yɛ nöŋ duɔ̱l ka̱a̱kni wal
kɛ kui̱ kɔaŋ,
kä cä kɛ jak kä rɔl,
kä cä kɔryɔm jak kä camɛ
dɛy ŋɔa̱a̱p kɛnɛ jiath Ɔ-lip,
kä ŋotdɛ /cia luny kä ɣä,”
ruac ni Kuoth Nhial.
10
“Cä yɛ luɔ̱ny liaw mi ce̱tkɛ
duŋ ji̱ I-jëp,
cä ŋuɛ̈tnikun näk kɛ mut,
kä ca jiöŋköörikun pɛ̈c,
kä /ci ŋuäny wecdun yɛ
bi nhök ciaŋ,
kä ŋotdɛ /cia luny kä ɣä,”
ruac ni Kuoth Nhial.
11
“Kä yɛ cä tha̱a̱ŋkun däk,
ce̱tnikɛ mëë ci Kuoth Thɔ-dɔm
kɛnɛ Go-mo-ra däk,
kä cuarɛ ce̱tnikɛ tɛ̈ɛ̈ jiaath
mi ka̱nkɛ maac,
kä ŋotdɛ /cia luny kä ɣä,”
ruac ni Kuoth Nhial.
12
“Kɛ kui̱ ɛmɔ, rialɛ rɔ ikä
lö ji̱ I-thɛ-rɛl,
kɛ römdun kɛ Kuothdun,
kɛ ɣöö bä yɛ lät kä ti̱ti̱.”
13
Ɛ jɛn ram in tääth pääm
kä jak jiɔam kä te thi̱n,
jɛn ram min la nyuth raan
cär lɔaacdɛ,
jɛn ram in jak bak ɣɔaa kä muth,
kä jälɛ wuɔ̱thni päämni,
ɛ jɛn min cɔal ciötdɛ i̱
Kuoth Nhial in la Ruey Ɣɔaa!
